Þóroddur Guðmundsson

Þóroddur Guðmundsson frá Sandi (18. ágúst 1904 – 13. mars 1983Minning Þóroddur Guðmundsson skáld frá Sandi Íslendingaþættir Tímans. 23.03.1983.) var ljóðskáld, ljóðaþýðandi og smásagnahöfundur.

 Æviágrip 
Þóroddur fæddist á Sandi í Aðaldal í Suður-Þingeyjarsýslu. Hann var sonur Guðmundar Friðjónssonar, skálds, og konu hans, Guðrúnar Lilju Oddsdóttur. Þóroddur lauk prófi frá héraðsskólanum á Laugum vorið 1926. Búfræðingur frá Kalnesi í Noregi varð hann 1929. Í Kennaraháskólanum í Kaupmannahöfn stundaði hann síðan nám í landafræði, dýrafræði, grasafræði og jarðfræði, og lauk íslensku kennaraprófi árið 1935. Þóroddur stundaði nám við Trinity College í Dublin í enskum bókmenntum 1948–1949. Hann var kennari við ýmsa framhaldsskóla og einnig skólastjóri Héraðsskólans á Reykjanesi við Ísafjarðardjúp. Sigurður Einarsson í Holti sagði að Þóroddur hafi verið: „… þjálfaður í háskóla tungunnar hjá föður sínum, sem einhver var orðsnjallastur í máli allra sinna samtíðarmanna …“

Þóroddur Guðmundsson ritaði ljóð og smásögur, ferðasögur auk margra ritgerða og greina. Hann stundaði einnig ritstjórn og útgáfu og tók þátt í félagsstörfum á vegum Félags íslenskra rithöfunda. Fyrsta bók Þórodds kom út árið 1943, smásagnasafnið Skýjadans. Síðan komu ljóðabækur, ferðasaga, þýðingar auk fleiri smásagna. Sigurður Einarsson segir ennfremur um þýðingar Þórodds: „Þær einkennast af næmri innlifun, hagleik og öruggu valdi á tungunni …“ Þóroddur Guðmundsson starfaði ásamt ritstörfum við kennslu mest af sinni ævi og kenndi hann til ársins 1972.Ingibjörg Elsa Björnsdóttir. William Blake og þýðingin á Söngvum sakleysisins og Ljóðum lífsreynslunnar eftir Þórodd Guðmundsson

 Verk 

 Bækur 
 Skýjadans (1943)
 Villiflug: ljóð (1946)
 Guðmundur Friðjónsson : ævi og störf (1950)
 Anganþeyr: ljóð (1952)
 Úr vesturvegi: ferðasaga frá Bretlandi og Írlandi (1953)
 Sefafjöll: frumort og þýdd ljóð (1954)
 Í Skálholti (1957)
 Söngvar sakleysisins og Ljóð lífsreynslunnar: tveir ljóðaflokkar / William Blake (1959)
 Sólmánuður: ljóð (1962)
 Þýdd ljóð frá tólf löndum (1965)
 Að heiman og heim: endurminningar Vestur-Íslendings / Friðgeir H. Berg (1968)
 Leikið á langspil: ljóð (1973)
 Gotlensk ljóð / Gustaf Larsson (1975)
 Húsfreyjan á Sandi: Guðrún Oddsdóttir (1976)
 Ljóðaþýðingar frá Norðurlöndum (1980)

 Tilvísanir 

Flokkur:Íslenskir rithöfundar